LDZAYER TAMANEƔT– Turar CS Qsenṭina timlilit igerrzen deg Buluɣin, d tin aydeg terna USM Ldzayer s 2 ɣer 1 deg ukatar n wass wis 11 n Telɣuɣa n Temɣunt 1ut n Tcirḍart n Mobilis ay d-yellan ussan n lexmis d ssebt, yernu tessaweḍ, s waya, Qsenṭina ad d-terbeḥ ugar n tenqiḍin ɣef leḥsab n texṣimt-nnes taweɛṛant akk, ES Sḍif (ay irebḥen talɣuɣa n yilindi), ma d JS Ṣṣawra teḍḍef i yiman-nnes amkan wis sin deg usettef amatu deffir ma terna USM Belɛebbas s 1 ɣer 0.
Taɣlamt n Qsenṭina ay mazal tettwalas 3 n temliliyin (mgal Muludeyya n Ldzayer, ES Sḍif d US Tibeskert) tessadef iswi amezwaru deg tmikt tis 11 s tyita n Yaya (ay yellan deg Muludeyya n Bgayet), maca terra-d USM Ldzayer tiyita deg weḥric wis sin s tyita n Abid (deg tis 58), maca, deg tis 73, yerra-d Dehar ttaṛ yernu yessadef iswi ay yesrebḥen Qsenṭina deg wenrar n texṣimt-nnes.
Ma d JS Ṣṣawra d nettat ay yeḍḍfen amkan wis sin i yiman-nnes deffir ma terna USM Belɛebbas s tyita n yemsiswi-nnes Djallit deg tis 53, dɣa d aya ay tt-yessawḍen ad tesɛu kan 4 n tenqiḍin n wemgerrad d CS Qsenṭina ay yeḍḍfen taqacuct
kab_Latn kab_Latn kab_Latn